ບັນດາພະນັກງານ​ການ​ແພດ ​ໃນ​​ໄລ​ບີ​ເຣຍ ຈະຢຸດ​ງານ​ ປະ​ທ້ວງ ກ່ຽວກັບອີໂບລາ
ບັນດາສະມາ​ຊິກ​ຂອງ ​ສະມາຄົມພະນັກງານ ສຸ​ຂະ​ພາບແຫ່ງ​ຊາດ​​ ໄລ​ບີ​ເຣຍ ​​ກຳລັງຮຽກຮ້ອງ​ ເອົາ​ເງິນ 700 ດອລລ່າ ​ເປັນຄ່າ​ຈ້າງຕໍ່​ເດືອນ​ ສຳລັບວຽກ​ອັນຕະລາຍ.
ບັນດາພະນັກງານການແພດ ໃນໄລບີເຣຍ ກຳລັງກຽມ ທີ່ຈະ ຢຸດງານ ປະທ້ວງ ກ່ຽວກັບຂໍ້ຂັດແຍ້ງເລື້ອງເງິນຄ່າຈ້າງ ຊຶ່ງເປັນ ການເຄື່ອນໄຫວ ທີ່ອາດສົ່ງຜົນກະທົບຢ່າງຮ້າຍແຮງ ຕໍ່ການຕໍ່ສູ້ ຕ້ານເຊື້ອໄວຣັສອີໂບລາ ທີ່ອັນຕະລາຍເຖິງແກ່ຊີວິດນັ້ນ ສະມາຊິກຫຼາຍພັນຄົນ ຂອງສະມາຄົມພະນັກງານສຸຂະພາບ ແຫ່ງຊາດໄລບີເຣຍ ກ່າວວ່າພວກເຂົາຈະບໍ່ໄປເຮັດການ ໃນ ວັນຈັນມື້ນີ້ ເວັ້ນເສຍແຕ່ວ່າພວກເຂົາຈະໄດ້ຮັບ ເງິນຄ່າຈ້າງ ເພີ້ມຂຶ້ນຫຼາຍສົມຄວນ ສຳຫຼັບວຽກທີ່ອັນຕະລາຍ ບັນດາສະມາຊິກຂອງສະມາຄົມດັ່ງກ່າວ ກຳລັງຮຽກຮ້ອງເອົາເງິນ 700 ດອລລ່າ ເປັນຄ່າຈ້າງຕໍ່ເດືອນສຳລັບວຽກອັນຕະລາຍ ເພີ້ມເຂົ້າກັບເງິນເດືອນ ປະມານ 200 ຫາ 300 ດອລລ່າ ສຳຫຼັບແຕ່ລະເດືອນນັ້ນ ປະເທດໄລບີເຣຍ ມີຈຳນວນຄົນທີ່ຕິດເຊື້ອອີໂບລາ ແລະເສຍຊີວິດໄປແລ້ວ ຫຼາຍທີ່ສຸດ ໃນການລະບາດທີ່ຮ້າຍແຮງທີ່ສຸດຂອງພະຍາດນີ້ ອີໂບລາ ໄດ້ຂ້າຄົນຫຼາຍກວ່າ 2,300 ຄົນແລ້ວ ໃນໄລບີເຣຍນັ້ນ ໃນຂະນະດຽວກັນ ຢູ່ສະຫະລັດ ປະທານາທິບໍດີ ບາຣັກ ໂອບາມາ ໄດ້ຮຽກຮ້ອງໃຫ້ນຳໃຊ້ມາດຕະການຕ່າງໆໂດຍທັນທີ ເພື່ອເຮັດໃຫ້ໝັ້ນໃຈ ວ່າ ລະບົບການແພດຂອງສະຫະລັດ ມີຄວາມພ້ອມ ທີ່ຈະປະຕິບັດຕາມຫຼັກການອັນເໝາະສົມ ສຳຫຼັບປິ່ນປົວບັນດາຄົນປ່ວຍ ຍ້ອນອີໂບລາ ທ່ານໄດ້ໂອ້ລົມໃນວັນອາທິດວານນີ້ ກັບລັດຖະມົນຕີສາທາລະນະສຸກ ແລະ ບໍລິການມະນຸດ ທ່ານນາງ Sylvia Burwell ກ່ຽວກັບກໍລະນີທຳອິດ ຂອງການຕິດແປດເຊື້ອອີໂບລາ ຢູ່ໃນສະຫະລັດ ທ່ານໂອບາມາ ໄດ້ອອກຄຳສັ່ງ ໃຫ້ສູນຄວບຄຸມແລະປ້ອງກັນພະຍາດສະຫະລັດ ທຳການສືບສວນສອບສວນໂດຍໄວ ວ່າ ນາງພະຍາບານທີ່ ໂຮງໝໍ Texas Health Presbyterian ໄດ້ຕິດເຊື້ອໄວຣັສດັ່ງກ່າວໄດ້ແນວໃດ ນາງພະຍາບານຄົນນັ້ນ ເປັນຄົນນຶ່ງຢູ່ໃນທິມ ທີ່ໃຫ້ການຮັກສາປິ່ນປົວຄົນປ່ວຍຜູ້ທຳອິດ ທີ່ໄດ້ຖືກວິນິໄສວ່າມີເຊື້ອໄວລັສໃນສະຫະລັດ ຄື ທ້າວ Thomas Duncan ທີ່ໄດ້ເສຍຊີວິດໄປ ອາທິດແລ້ວນີ້